鄂渚招王昌齡張僨
作者：常建
朝代：唐

paragraphs: 刈蘆曠野中，沙土飛黃雲。
天晦無精光，茫茫悲遠君。
楚山隔湘水，湖畔落日曛。
春鴈又北飛，音書固難聞。
謫居未爲歎，讒枉何由分。
午日逐蛟龍，宜爲弔冤文。
翻覆古共然，名宦安足云。
貧士任枯槁，捕魚清江濆。
有時荷鉏犂，曠野自耕耘。
不然春山隱，溪澗花氤氳。
山鹿自有場，賢達亦顧羣。
二賢歸去來，世上徒紛紛。